Iraku 10 vjet pas pushtimit 
Gjendja e brendshme dhe qëndrimi i Irakut në rajon, një dekadë pas fillimit të luftës
Tërheqja e shumicës së trupave amerikane nga Iraku nga ana e Presidentit Barak Obama dhe pakësimi i diplomatëve të Shteteve të Bashkuara në Bagdad mbyllën fushatën që karakterizoi politikën e jashtme të paraardhësit të tij, presidentit Xhorxh W. Bush. Materiali në vazhdim na njeh me gjendjen në Irak dhe me përfshirjen e interesave amerikane në vend, një dekadë pas pushtimit. Dhjetë vjet pasi Presidenti Bush dërgoi trupa në Irak, Uashingtoni nuk duket të ketë shumë ndikim mbi zhvillimet në atë vend. Kryeministri shi’it Nuri al-Maliki vazhdon të dominojë mbi kundërshtarët e tij suni dhe sipas profesores së universitetit Johns Hopkins, Ruth Wedgwood, pasojat e një dominimi të tillë kanë qënë të papërfillshme mbi të. Profesorja Wedgwood thotë se me tërheqjen e SHBA-së, kryeministri Maliki është i lirë të veprojë si të dëshirojë. Veçanërisht për sa i përket objektivit të Bagdadit për marrëdhënie më të mira me Iranin fqinj. Ky përbën një problem për administratën Obama në zbatimin e sanksioneve kundër programit bërthamor të Iranit ...dhe në Siri, ku Irani po mbështet presidentin Bashar al-Asad. Analisti i Institutit Amerikan të Paqes, Steve Heydemann thotë se në Siri Bagdadi po mban një qëndrim kundër Shteteve të Bashkuara. Zoti Heydemann thotë se lufta në Siri rrezikon të përkeqësojë situatën në Irak. Disa kompani amerikane kanë përfituar nga privatizimi i naftës në Irak. Por edhe në ato raste vazhdojnë ndarjet mes qeverisë së Bagdadit dhe udhëheqësve kurdë gjysëm-autonomë në veri.